Predseda strany Hlas Peter Pellegrini tvrdí, že ako predseda vlády nemal vedomosť o tom, že by vplyvní podnikatelia ovplyvňovali ministrov či štátnych úradníkov alebo sa snažili získať výhody. Zároveň však nemôže vylúčiť, že sa podobné informácie môžu objaviť aj o ďalších členoch jeho strany. Pre budúcu spoluprácu odmieta ĽSNS ale nie Smer.
Obvinený šéf IT firmy Michal Suchoba vypovedá, že bývalý minister financií za Smer a dnes guvernér Národnej banky Peter Kažimír dostával od Jozefa Brhela pol milióna eur. Suchoba tvrdí, že mu to povedal sám Brhel. Aký veľký vplyv mal Brhel v Smere?
Hoci sa toho narozprávalo veľa, Jozefa Brhela som nikdy nevidel na centrále Smeru a nikdy som nevidel a ani som nepočul, že by sa zúčastňoval na stretnutiach najvyšších orgánov strany. To môžem absolútne odmietnuť.
Keď som pri prijímaní rozhodnutí sedel za stolom ja, nikdy som tam nevidel nielen Jozefa Brhela, ale ani iných, ktorí sa spomínajú v súvislosti so Smerom. Či medzi inými fungovali osobné kontakty, to neviem potvrdiť ani vyvrátiť.
Bol som štátnym tajomníkom Peťa Kažimíra dva roky a sme priatelia. Neverím, že takto fungoval a som presvedčený, že bude vedieť preukázať svoju nevinu. Reči sa dajú narozprávať na hocikoho, preto nad ním nebudem vynášať žiadny súd.
Spojení so Smerom je viac. Jozef Brhel je vo väzbe, lebo podľa obvinenia si sám vyberal zákazky na finančnej správe v čase, keď ju viedol nominant Smeru František Imrecze. To mal na Smer také väzby?